Frode Sørensen (S), 2006-11-30:
Måske også, så ordføreren selv kan høre, hvad han tænker.
Det bliver førerens pligt at sikre, at alle børn mellem 5 og 14 år bruger hjelm.
Overtrædelse af de nye bestemmelser skal koste et klip i kørekortet.
Jeg vil under udvalgsbehandlingen godt nok ønske at se lidt på, om det der med 5 år egentlig ikke er lidt i underkanten.
Herudover vil ministeren gerne skærpe kontrollen med brugen af det lovpligtige sikkerhedsudstyr for børn i køretøjer af enhver art, altså også biler, og politiet får populært sagt lov til at stoppe en bil eller en motorcykel og måle og veje børnene samt at påse, at sikkerhedsudstyret er i orden og bliver brugt.
Nu håber jeg, at det der med at veje og måle børnene kommer til at foregå på sådan en lidt lempelig måde; at sovende børn ikke bliver hevet ud midt om natten for at blive målt eller vejet.
Så foreslår ministeren også, at det bliver muligt for handicappede at reservere parkeringspladser nær deres privatadresser og arbejdspladser.
Her har ministeren konkluderet, at den gældende hjemmel i færdselslovens § 92 ikke er tilstrækkelig.
Den sidste del af lovforslaget, som intet har med de andre elementer at gøre, gælder en ændring af pasloven.
Ministeren ønsker at ophæve bestemmelsen om gebyrbetaling allerede ved ansøgningen om et pas, så der først skal betales til sidst, og det sker for at give kommunerne som nye pasudstedere ret til selv at fastlægge procedurerne ved betaling.
Vi er sådan set positive over for alle initiativer, og specielt er vi selvfølgelig positive over for dem, der kan styrke sikkerheden i trafikken, i særdeleshed i forbindelse med børn kan sikkerheden jo ikke blive stor nok.
Som i alle andre lande øges vejtrafikken i Danmark, og det gør det endnu mere risikabelt for de såkaldt bløde trafikanter.
Omkring 25 mennesker mister hvert år livet ved motorcykelulykker, og 200 bliver kvæstet.
Risikoen for trafikskader er altså tre gange større her end for bilisterne.
Vi kunne derfor ønske os en højere aldersgrænse for børnepassagerer på motorcykler og knallerter, og som nævnt ønsker vi at drøfte det her problem nøje under udvalgsbehandlingen.
Jeg er da klar på, at man ikke skal overse, at mange allerede som 15-årige vil kunne køre knallert, og at de som 16-årige vil kunne køre små motorcykler, og denne aldersgruppe kunne naturligvis have god brug for at lære trafikken at kende som passagerer.
Men jeg vil gerne stille spørgsmålet: Bør små børn helt ned til 5 år – med eller uden sikkerhedssele eller hjelm – overhovedet transporteres på motorcykel?
Så kom det som en overraskelse, at ministeren ikke mener, at der er tilstrækkelige muligheder for at anlægge handicapparkeringspladser nær boliger eller arbejdspladser.
Jeg kunne måske spørge ministeren, om hun husker, at der for et halvt års tid siden faktisk var tale om, at man ønskede at nedlægge handicapparkeringspladser rundtomkring i byerne for at skabe mere plads til de andre.
Hvad har det med børns sikkerhed at gøre?
Det giver faktisk ingen mening med denne sammenblanding, men ministeren må jo desværre have lært noget af skatteministeren, for det ligger jo så langt væk fra forslagets øvrige indhold, at det ikke giver mening at fremsætte det i samme åndedrag, og det er skatteministeren jo normalt også ret god til at gøre.
Det burde i bund og grund være et selvstændigt lovforslag, og ministeren skulle have fremsat det som et sådant, men da det skal sættes i værk allerede den 1. januar 2007, ja, så må vi jo erkende, at ministeren har et tidsmæssigt problem.
Men omvendt kan der vel ikke være tale om det helt store indgreb i det kommunale selvstyre ved at beholde reglerne om startgebyr; ja, måske er det endog en administrativ lettelse at opkræve gebyr ved bestillingen, og om ikke andet styrker det kommunernes likviditet, selv om jeg erkender, at det nok kun er en lille smule.
Jeg har et yderligere spørgsmål til ministeren i anledning af kommunernes overtagelse af pasudstedelsen.
Når man i dag kommer i en nødsituation en lørdag, så kan man henvende sig på politistationen og få udleveret et pas.
Hvordan vil det egentlig foregå i tiden fremover?
Men i bund og grund er det jo et positivt forslag, vi her har med at gøre.
Det burde have været to lovforslag i stedet for ét.
Jeg ser frem til en grundig udvalgsbehandling.
Med de kommentarer, jeg netop har fremlagt, vil jeg gøre opmærksom på, at hvis vi skal have gennemført det her forslag inden den 1. januar, så har vi kun – mener jeg – omkring 14 dage til det.
Det er måske lige i underkanten.